'n Welstandfokus is kritiek vir herstel - Solidariteit WêreldSolidariteit Wêreld
Tuis › Nuuskantoor › 'n Welstandfokus is kritiek vir herstel
Solidariteit sien sy lede nie net as werknemers nie, maar ook as mense wat as deel van 'n gesin en 'n gemeenskap funksioneer. Die maatskaplike gevolge van die Covid-19-pandemie is omvangryk en daarom het Solidariteit 'n maatskaplike oorbruggingsplan as deel van die Werkherstelprogram bekendgestel. Lees gerus meer in opkomende artikels oor die opwindende Gemeenskapsherstelprogram wat Helpende Hand van stapel gestuur het as deel van Solidariteit se Werkherstelprogram se welstandsbeen.
Benewens Helpende Hand se oorbruggingsplan word daar ook gefokus op lede se finansiële en fisieke welstand, wat in hierdie artikel kortliks bespreek sal word.
Die meeste mense is tans meer bekommerd oor hulle finansies en die ekonomie as oor hul gesondheid. Dus sal die Werkherstelprogram hulp verleen aan lede wat hulle werk weens die inperking verloor het of 'n deel van hulle inkomste moes prysgee, deur 'n finansiële brug na 'n nuwe werk of volle inkomste te bou.
Solidariteit Finansiële Dienste (SFD) gaan 'n omvattende plan vir persoonlike finansiële bestuur vir Solidariteit-lede ontwikkel om die krisis wat in baie huishoudings ontstaan, doeltreffend deur goeie en eenvoudige finansiële advies en riglyne te hanteer. Die doel is om mense te bemagtig met kennis. Ontmoet die SFD-span op bladsy 48.
Solidariteit het 'n simptoombepaler bekendgestel – 'n vraelys wat lede kan gebruik om vas te stel of hulle dalk Covid-19 opgedoen het. Daar is ook 'n netwerk van dokters beskikbaar wat aanlyn hulp met die diagnose van Covid-19 kan bied. Voorts stel Solidariteit omvattende inligting oor die virus aan lede beskikbaar.
Hierdie is slegs enkele van die stappe in die ontwikkeling van 'n gesondheidsnetwerk wat in die komende jaar uitgebrei sal word. Die gesondheidsnetwerk sal volgens drie beginsels werk: 'n fokus op gesondheid eerder as gesondheidsorg, eenvoudige en verstaanbare koste, en die benutting van tegnologie.
'n Toepassing word ontwikkel wat lede aanlyn toegang tot die geografiese en kontakbesonderhede van alle gemeenskapspraktisyns sal gee, en lede sal fisieke en virtuele doktersafsprake via die toepassing kan maak.